ועדת הפנים והגנת הסביבה, כנסת 20, פרוטוקול מספר 736, 2018-11-12 09:30

יואב קיש: בוקר טוב, שלום לכולם, אני פותח את ישיבת ועדת הפנים והגנת הסביבה.

יואב קיש: הנושא: הצעת חוק התכנון והבנייה (תיקון – שומה מוסכמת), של חבר הכנסת מיקי מכלוף זוהר שנמצא פה איתנו, ועוד חברי כנסת.

יואב קיש: הנושא עוסק בשומות ונמצא איתנו גם מלשכת שמאי המקרקעין, יושב-ראש לשכת שמאי המקרקעין, חיים מסילתי.

יואב קיש: שלום לך.

יואב קיש: המציע, מיקי זוהר, בבקשה תציג את החוק ורשות הדיבור שלך.

מכלוף מיקי זוהר: תודה רבה, אדוני היושב-ראש, הצעת החוק הזו הגיעה לפתחי באמצעות לשכת השמאים.

מכלוף מיקי זוהר: חיים מסילתי, חברי, פנה אליי בסוגיה מאוד מאוד מעניינת, העביר לפתחי את האינפורמציה החשובה וממנה נולדה הצעת החוק הזאת.

מכלוף מיקי זוהר: מטרתה להקל עם הציבור, עם האזרח הפשוט שצריך להתמודד מול הרשויות המקומיות בסיטואציות של שומות, שהרשות דורשת ממנו לשלם.

מכלוף מיקי זוהר: אגב, אני רואה שציינו סכום בהצעת החוק.

יואב קיש: אני לא יודע.

מכלוף מיקי זוהר: זה כבר בהתאם להסכמות, אני מבין.

רוני טיסר: כן.

מכלוף מיקי זוהר: תכף נשמע גם מה דעתו של יושב-ראש לשכת השמאים על העניין הזה.

מכלוף מיקי זוהר: הוא בעצם הרבה יותר בקי מכולנו, הוא חי את השטח והוא עובד על בסיס יום-יומי עם הציבור בבית.

מכלוף מיקי זוהר: הרעיון הוא שתהיה אפשרות לתושב או לאזרח להגיע להבנות עם העירייה באמצעות שומה שהוא ערך עם שמאי פרטי שלו, ולא רק על ידי השמאי של העירייה, שנחשב לשמאי מכריע.

תומר רוזנר: שמאי מכריע זה משהו אחר.

מכלוף מיקי זוהר: שמאי ועדה מקומית.

מכלוף מיקי זוהר: במקום להביא שמאי מכריע, השמאי של העירייה יחד עם השמאי של התושב יוכלו להגיע להסכמות ביניהם ולמנוע הוצאה מיותרת של האזרח.

מכלוף מיקי זוהר: מסתבר שלפעמים כבר לא משתלם לאזרח וההוצאה שלו - - -

יואב קיש: מרתיעה אותו.

מכלוף מיקי זוהר: לפעמים כבר לא משתלם לו בכלל להיכנס להליך בגלל ההוצאה בגין אותן פעולות.

מכלוף מיקי זוהר: זה הופך להיות פחות רלוונטי מבחינתו ולכן הוא פשוט משלם את הכסף כלקוח שבוי.

מכלוף מיקי זוהר: נשמח אם תוכל לאפשר ליושב-ראש לשכת השמאים לדבר על העניין.

יואב קיש: אני מייד אתן.

יואב קיש: אני חייב לתת גילוי נאות לפני שאני פותח בדבריי.

יואב קיש: מי שלא מכיר את זוגתי, בת הזוג שלי, היא שמאית ואני חייב לומר את זה.

יואב קיש: שלא, חס וחלילה, יביאו לי את 433.

יואב קיש: יש פה אפילו אבסורד כי היא למעשה שמאית ועדה ואני מייצר לה פה עבודה.

יואב קיש: אני אראה אותה פחות בגלל העניין הזה ויש פה מלכוד.

יואב קיש: קודם כל, היא שמאית ועדה של עיריית כפר סבא ואני אומר את זה בצורה הכי ברורה כדי שיהיה ברור.

יואב קיש: אני לא חושב שזה מפריע לי מלדון עניינית בנושא וגם התייעצתי בנושא עם הייעוץ המשפטי של הכנסת וקיבלתי לזה אישור.

יואב קיש: רק תראו כמה היום אנחנו צריכים להיזהר ולהקפיד של, חס וחלילה, משהו ידבק בנו, אבל את הגילוי הנאות הייתי חייב לומר.

יואב קיש: חברותיי חברות הכנסת, לפני שנשמע את דבריכן אני רוצה לשמוע את יושב-ראש לשכת שמאי המקרקעין, חיים מסילתי, בבקשה התייחסותך.

 << אורח >> חיים מסילתי: בוקר טוב ובאמת תודה רבה לאדוני ולחברי הכנסת על הדיון המהיר יחסית בסוגיה הזאת.

מכלוף מיקי זוהר: זה הקרדיט שלי.

יואב קיש: בזה הוא צודק.

 << אורח >> חיים מסילתי: תודה על הדיון בסוגיה החשובה הזאת.

 << אורח >> חיים מסילתי: אני גם רוצה להודות לחבר הכנסת מיקי זוהר על הגשת ההצעה.

 << אורח >> חיים מסילתי: לחברי הכנסת אכרם חסון, רועי פולקמן ומיכאל מלכיאלי, שחתמו יחד איתך והגישו את ההצעה לפתחה של הוועדה.

 << אורח >> חיים מסילתי: אני אתן קצת רקע על כל העניין של שומות ועדה ואיך זה עובד.

 << אורח >> חיים מסילתי: כמו שהציג חבר הכנסת זוהר, הרבה פעמים נוצרת סיטואציה שבה ההליך כולו, בסופו של דבר, עולה לאזרח, גם אם הוא מרוויח ממנו - - -

כרמית יולס: ההיטל שהוא משלם הוא 50%.

לאה פדידה: האחוזים שהוא משלם קבועים, נכון?

 << אורח >> חיים מסילתי: האחוזים קבועים, הסכום לא.

לאה פדידה: שאלתי אם האחוז קבוע.

 << אורח >> חיים מסילתי: האחוז קבוע והוא 50 מההשבחה.

 << אורח >> חיים מסילתי: בסופו של דבר נולדת דרישת תשלום מאת הוועדה המקומית ולא פעם אנחנו נתקלים במצב שבו דרישת החיוב מהאזרח היא כזאת, שאם האזרח ייקח שמאי מטעמו, ילך לשמאי מכריע ובסופו של דבר סכום הדרישה יקטן, התשלומים שהוא ישלם לשמאי מטעמו, לשמאי המכריע והזמן שהוא מחכה יוצרים הליך כזה שמרתיע לא פעם את האזרח הקטן, במיוחד כשמדובר בסכומים ממש קטנים כגון פרגולה ב-15,000 שקל או תוספת של בנייה קטנה ב-20,000 שקל.

יואב קיש: מה העלות של שמאי מכריע?

 << אורח >> חיים מסילתי: הצעת החוק המקורית הייתה שהאפשרות להגיע לשומה מוסכמת תהיה על גובה דרישה של עד 100,000 שקלים.

 << אורח >> חיים מסילתי: בשיח עם משרד המשפטים הצלחנו להגיע לאיזושהי הסכמה שבה יש איזושהי מדרגה מסוימת של ערך שומה שהוא בין 60,000 שקלים ל-65,000 שקלים, שם דרישת התשלום של השמאי המכריע היא 2,000 שקלים.

יואב קיש: כשאתה מדבר על 60,000 שקלים, אתה מדבר על ההשבחה או על המס?

 << אורח >> חיים מסילתי: על דרישת התשלום.

יואב קיש: זאת אומרת שההשבחה היא פי שתיים.

 << אורח >> חיים מסילתי: אנחנו מדברים על דרישת התשלום.

יואב קיש: דרישת התשלום היא הכסף שבו אפשר להשוות את עלות השמאי המכריע מול דרישת התשלום.

 << אורח >> חיים מסילתי: אני אסביר לאדוני.

 << אורח >> חיים מסילתי: הרי הדרישה נולדת ממדרגות.

יואב קיש: אני מכיר.

יואב קיש: המדרגה שמדברים עליה היא 2,000 שקלים ב-60,000 שקלים?

 << אורח >> חיים מסילתי: בין 60,000 ל-65,000 שקלים נוצרת המדרגה, שמתחתיה משלם הנישום 2,000 שקלים, שהם בעצם שכר טרחת השמאי אחרי המינימלי.

 << אורח >> חיים מסילתי: משרד המשפטים הגיש הצעה ל-50,000 שקלים ואנחנו לא נלך לרב על זה.

מכלוף מיקי זוהר: נקבע את זה על הסכום של המדרגה.

לאה פדידה: איך הוא חוסך את זה, אם בהצעת החוק כתוב שקבעו לו, נניח, סכום שומה של עד מאה אלף שקלים ואז הוא לוקח שמאי מטעמו על מנת לראות איפה זה עומד.

לאה פדידה: הרי הוא כבר משלם על השמאי.

יואב קיש: אבל הוא לא משלם על שמאים אחרים.

לאה פדידה: את התשלום לשמאי מטעמו הוא כבר משלם.

יואב קיש: יש פה אמירה שאפשר גם בלי שמאי, לדעתי.

יואב קיש: עורך דין לא יכול לייצג?

לאה פדידה: הרי הצעת החוק באה להקל עם אנשים שלא רוצים ללכת לביורוקרטיה, אבל מהתחלה החוק מדבר על מישהו שכבר החליט שהוא רוצה את הביורוקרטיה.

לאה פדידה: הוא לא הסתפק בשומה שהוא קיבל מהרשות המקומית, לקח בעצמו שמאי והגיש.

לאה פדידה: מה שאנחנו חוסכים בעצם זה את השמאי המכריע, 2,000 שקלים.

יואב קיש: מיקי, בבקשה, תענה.

מכלוף מיקי זוהר: את כמוני, באת מהשלטון המוניציפלי, נכון?

לאה פדידה: 19 שנים.

מכלוף מיקי זוהר: אז אני לא כמוך, רק שבע שנים.

מכלוף מיקי זוהר: גם חבר מועצה וגם סגן ראש עיר.

מכלוף מיקי זוהר: לעירייה יש רצון בהרבה מאוד מקרים לבוא לקראת התושב במסגרת היכולת המשפטית, כלומר בהגדרות המשפטיות שלה.

מכלוף מיקי זוהר: היא לא תעבור על ההחלטות המשפטיות, אבל היא כן תרצה לעזור לתושב כמידת האפשר.

מכלוף מיקי זוהר: מרגע שיש אפשרות לדיון בין השמאי שלך, התושב, לבין השמאי של העירייה, אין ספק שהתושב יכול לחסוך מהעניין הזה הוצאות כספיות.

מכלוף מיקי זוהר: כי אם לא תהיה אפשרות להתדיינות בין התושב לבין העירייה, או שהתושב ישלם את מה שהשמאי של הוועדה קבע באופן שרירותי, או שילך לשמאי מכריע והוא יכול גם לספוג את העלויות.

מכלוף מיקי זוהר: השמאי המכריע לא בהכרח יכול לעזור לו.

מכלוף מיקי זוהר: אנחנו צריכים לזכור ששמאים מכריעים יש להם reputation, סליחה על המינוח, שאם הם לא חותכים בבשר החי ונותנים את המכה כמו שצריך - - -

לאה פדידה: הייתי בטוחה שאתה הולך להגיד משהו אחר.

יעל גרמן: שהם מכורים לעירייה.

מכלוף מיקי זוהר: ממש לא.

מכלוף מיקי זוהר: את השתמשת במונח הזה, אני לא השתמשתי במונח הזה.

מכלוף מיקי זוהר: אבל הם צריכים לתת סכומים מכובדים כדי שיקראו להם שמאים מכריעים.

מכלוף מיקי זוהר: אחרת יגידו להם: השומות הנמוכות שאתם נותנים בזמן האחרון - - -

יואב קיש: מי יגיד להם?

 << אורח >> חיים מסילתי: אני רוצה להסב את תשומת לב הוועדה לעוד נקודה.

 << אורח >> חיים מסילתי: שמאי מכריע גם יכול להעלות את דרישת השומה.

לאה פדידה: כמה שמאים מכריעים יש בארץ?

 << אורח >> חיים מסילתי: 25 שמאים מכריעים.

לאה פדידה: אז החוק הוא בשביל להעשיר 25 שמאים?

יואב קיש: להפך, את מקטינה להם את העבודה.

יואב קיש: אנחנו מורידים מהם את העבודה.

מכלוף מיקי זוהר: אני רוצה שלתושב תהיה אפשרות להתדיין עם העירייה באמצעות השמאי שלו ולנהל משא ומתן איתה.

מכלוף מיקי זוהר: אני רוצה שתושב, שיש לו בעיות כלכליות משמעותיות, כשהכול ממוסמך, שיסתכלו עליו גם בעין אחרת.

יואב קיש: לדעתי פה זה עניינית לגמרי ולא יעשו הנחה.

לאה פדידה: זה לא ערר על ארנונה.

יואב קיש: חברים, סליחה.

יואב קיש: חיים, תסיים את דבריך ונמשיך.

 << אורח >> חיים מסילתי: שתי נקודות צריך להביא בחשבון ואחת היא עניין הזמן.

 << אורח >> חיים מסילתי: כשבא שמאי מטעמך אל שמאי הוועדה, ההתנהלות הרבה יותר שוטפת, הרבה יותר מהירה.

 << אורח >> חיים מסילתי: היא לא מצריכה לתפוס תור אצל שמאי מכריע, דבר שלפעמים אורך חודשים.

 << אורח >> חיים מסילתי: דבר שני, מאותו אזרח קטן נמנע החשש שמא כשתגיע השומה המכריעה, תעלה השומה.

יואב קיש: תודה.

יואב קיש: מי מייצג את משרד המשפטים?

יואב קיש: בבקשה.

כרמית יולס: אני ראש תחום נדל"ן בייעוץ חקיקה אזרחי.

כרמית יולס: אני רוצה לדבר על המהלך בכללותו.

כרמית יולס: אכן, משרד המשפטים הוביל בעבר את מה שמכונה תיקון 84, שהוא התיקון שכונן את השמאים המכריעים.

כרמית יולס: הרעיון בתיקון הזה נגע בדיוק להצעה שלנו כי מטרתו העיקרית הייתה לסגור את הדלת הפתוחה שהייתה בעבר בין נישום לבין נבחרי הציבור, שהם הוועדה המקומית.

כרמית יולס: בעבר, לפני תיקון 84, הנישום היה מקבל שומה ואם רצה לחלוק עליה, היה יכול ללכת לנבחרי הציבור, לוועדה המקומית.

יואב קיש: לא לשמאי של הוועדה?

כרמית יולס: באמצעות השמאי להגיע לאיזשהו מנגנון הסכמה שלא היה מעוגן בדין.

יואב קיש: אני לא מבין.

יואב קיש: ההחלטה אמורה להיות מקצועית של השמאים, היא לא אמורה להיות שהוועדה לוחצת על השמאי.

תומר רוזנר: זה מה שהיה.

יואב קיש: נבחרי הציבור היו לוחצים על השמאים?

 << אורח >> חיים מסילתי: יש הגורסים שזה מה שהיה.

יעל גרמן: תסבירי שזה היה במסגרת ערר.

כרמית יולס: זה היה במסגרת הגעה להסכמה באמצעות שמאי מכריע, שלא היה מעוגן באופן הזה.

כרמית יולס: על ההליך שקדם לתיקון 84 היו לא מעט ביקורות, שעוגנו, לדעתי, גם בדוח מבקר המדינה וגם בדוחות אחרים.

כרמית יולס: הביקורות האלה בחנו לא מעט שומות מוסכמות לפי הוורסיה הקודמת.

כרמית יולס: המסקנה שלהם הייתה שהגעה להסכמות עם נישומים מול ועדות מקומיות לוקה בחוסר שוויוניות אינהרנטי.

כרמית יולס: דווקא הגיעו למסקנה שככל שגובה השומה גבוה יותר, אחוזי ההפחתה גבוהים יותר.

כרמית יולס: זה הביא למסקנה שעל חלשים לא מגינים בהליך הזה.

מכלוף מיקי זוהר: בגלל זה גם הגבלנו את הסכום.

כרמית יולס: נכון.

כרמית יולס: מעבר לזה, השומות האלה לא היו מפורסמות ולא היה עליהן שום מנגנון בקרה.

כרמית יולס: מפה נולד תיקון 84, שאמר שיש שמאים אחרים שהם אומנם לא עובדי מדינה במובן הקלאסי, אבל יש עליהם מגבלות שלמות של ניגודי עניינים – אסור להם לעסוק בשום עיסוק אחר וכולי – וכל דיון לגבי גובה השומה, אם חולקים על עצם החיוב ויש שאלות משפטיות, הולכים לוועדת ערר.

כרמית יולס: אבל אם כל המחלוקת היא שמאית, כל צד צריך להביא שמאי מטעמו, אלא אם כן השמאי המכריע פוטר מהבאת שומה.

כרמית יולס: וכל הדיון הזה מתברר אצל שמאי מכריע שהשומות שלו מתפרסמות וכולי.

כרמית יולס: אנחנו שומעים מהשוק הצלחה מאוד גדולה להליך הזה.

כרמית יולס: בסופו של דבר, זה הצעיד את מקצוע שמאות המקרקעין קדימה.

כרמית יולס: אני לא יודעת איך ההליך הזה היה מתנהל בעבר ולא בטוח שהציגו שם שומות מלאות.

כרמית יולס: כל זמן שיכולת להגיע להסכמה, הגעת להסכמה.

כרמית יולס: היום אין יותר דבר כזה.

כרמית יולס: גם הדיון בפני השמאי המכריע הוא מאוד מקצועי ובאופן יחסי להליכים אחרים יעיל.

יואב קיש: אתה שותף לדעה הזאת?

 << אורח >> חיים מסילתי: לא.

כרמית יולס: הוא אמר שזה עשה טוב לשוק.

 << אורח >> חיים מסילתי: תיקון 84 עשה טוב לשוק, אבל לומר שהופעלו לחצים על הציבור - - -

יואב קיש: לא, לא.

יואב קיש: שאלתי על מה שהיא אמרה בסוף.

יואב קיש: אני מצטער, אולי הטעיתי אותך.

יואב קיש: השאלה מאוד ברורה: האם התיקון שהוביל להתנהלות עם שמאי מכריע עשה טוב לשוק או לא?

 << אורח >> חיים מסילתי: הוא עשה טוב.

יואב קיש: טוב שהבהרנו.

כרמית יולס: רק רציתי להגיד מה המצב, איך אנחנו רואים את זה היום כרגולטורים בתחום שמאות המקרקעין.

כרמית יולס: אני חושבת שזה עשה מהפכה מאוד חיובית.

כרמית יולס: על הרקע הזה היו כל מיני בקשות של הצעות חוק מסוגים שונים בשנים האחרונות, שביקשו לפתוח את הפרצה הזאת לגבי שומות מסוימות.

כרמית יולס: אני מודה שאנחנו במשרד המשפטים עמדנו כחומה בצורה נגד ההליך הזה כי מאוד מאוד דאגנו להיבטים שהיוו את הרקע לתיקון 84, ולא רצינו לחזור אחורה.

כרמית יולס: אמרנו שתיקון 84 הלך לקצה של מטוטלת, ואנחנו עוד רוצים לשמר את הקצה הזה פה ונראה מה קורה.

כרמית יולס: אחרי תקופה די ארוכה שבה התיקון הזה חי וקיים והוא בספר החוקים של מדינת ישראל, מכיוון שאנחנו נוטים להניח שממלאים אחר ההוראות שלו ובאמת אין יותר התדיינויות ישירות בין ועדות מקומיות לבין נישומים, מצאנו לנכון להסכים להצעה הזאת עם כמה סייגים.

כרמית יולס: חשבנו שנכון להקל על אנשים שהם משתמשי הקצה, הצרכנים הכי קטנים של ההליך הזה.

כרמית יולס: אנחנו גם יכולים להבין שאנשים שגובה השומה שלהם וההיטל שהם צריכים לשלם ממילא נמוך, יחשבו פעמיים האם שווה להם ללכת על כל ההליך הזה, כשבסופו הם אולי יקבלו הפחתה מסוימת, אבל עלויות הדיון היו להם מאוד גבוהות.

יואב קיש: באופן יחסי לרווח.

כרמית יולס: להיטל שהם צריכים לשלם.

כרמית יולס: נכון, לשיעור ההפחתה שהם יכולים לקבל.

כרמית יולס: אני רוצה להסב את תשומת הלב לכך שהצעת החוק בנוסח המקורי שלה דיברה על כך שאפשר יהיה ללכת למנגנון הסכמה בכל פעם שהפער בין שומת הנישום לבין שומת הוועדה המקומית הוא 100,000 שקל.

כרמית יולס: לזה אנחנו התנגדנו כמובן, כי אלה יכולות להיות שומות מאוד גבוהות.

כרמית יולס: הסכמנו לזה רק כשהשומה היא עד 100,000 שקל וההיטל הוא עד 50,000 שקל.

כרמית יולס: בהקשר הזה, עלות הדיון אצל השמאי המכריע עומדת על 2,000 שקלים, שככלל אמורים להתחלק שווה בשווה, אלא אם כן השמאי המכריע קובע אחרת.

כרמית יולס: מנגנון בקרה שמאוד מאוד חשוב היה לנו להוסיף הוא ששומות מהסוג הזה יעברו סוג של בקרה אצל השמאי הממשלתי הראשי, שהוא פונקציה ממשלתית.

יואב קיש: מתי?

יואב קיש: אחרי החלטה?

יואב קיש: לפני החלטה?

כרמית יולס: ככל שיש איזושהי הסכמה.

יואב קיש: אני מנסה להבין את התהליך.

יואב קיש: אישרנו את החוק באופן עקרוני ונניח שמישהו קיבל שומה של 80,000 שקלים ו-40,000 שקלים לתשלום.

יואב קיש: הוא לא רוצה שמאי מכריע, כמו שאמרנו, והצליחו להוריד לו את זה ל-35,000 שקלים.

יואב קיש: את רוצה שזה ילך לשמאי הממשלתי?

כרמית יולס: אנחנו רוצים לייצר מנגנון שבו השמאי הממשלתי יוכל לשזוף את עינו בשומות המוסכמות האלה, ואני אומרת שהמנגנון הזה עוד לא בושל עד תומו, לרבות ההיבטים התקציביים שכרוכים בו.

יואב קיש: נראה לי מיותר.

יעל גרמן: היא רוצה למנוע את המצב שהיה בעבר, שהיה דו-שיח בין הוועדה – לא הייתה ביקורת האם הדו-שיח נבע מקצרים או ממשהו אמיתי.

יואב קיש: אז תעשי את במקרים קיצוניים, אם תהיה הפחתה של 50%.

יואב קיש: אל תתחילי לעשות את זה בשוטף כי את לא תגמרי עם זה.

כרמית יולס: אני רוצה להסביר.

כרמית יולס: במנגנון של הממשלתי, שהעתק שלו נמצא פה, בדיוק על זה אנחנו דנים עכשיו במשרד שלנו, איך יהיה הליך הבקרה.

כרמית יולס: מנגנון הבקרה הזה הוא הכרחי וזאת החלטה של הממשלה ביחס להצעה הזאת, שצריך לגבש אותו וצריך לדאוג לכל ההיבטים שלו.

כרמית יולס: בלי זה אנחנו מעדיפים שההצעה לא תתקדם.

כרמית יולס: מאוד יכול להיות שבתוך המנגנון הזה יהיו שני מסלולים: אחד הוא סוג של מסלול ירוק, כלומר שומות שעל פניהן אין שום בעיה בהסכמה שלהן.

כרמית יולס: ככל שהשמאי הממשלתי יזהה משהו בעייתי, יכול להיות שזה יעבור למסלול האדום ואז הוא יבחן את השומה המוסכמת בצורה יותר רצינית.

יואב קיש: מה זה מסלול אדום?

יואב קיש: אחרי זה הוא יוכל להגיד: אני לא מקבל?

כרמית יולס: כן, יש לו את הפריבילגיה לומר שהוא לא מקבל אותה.

יואב קיש: הבנתי את עמדתכם.

מכלוף מיקי זוהר: שמאי הוועדה?

מיכאל מלכיאלי: עוד מנגנון, תוסיף ביורוקרטיה.

יואב קיש: עם כל הכבוד לממשלה, אנחנו שומעים את עמדת הממשלה וחברי הכנסת יש להם את עמדתם.

יואב קיש: הכנסת היא זאת שתקבע.

יואב קיש: אני שמח לשמוע את עמדת הממשלה ואני חייב להגיד לך שאני לא מסכים.

יואב קיש: בסופו של דבר יש גבול לביורוקרטיה, במיוחד בעסקאות קטנות כאלה.

יואב קיש: אין לי בעיה לתת עדכון לשמאי הממשלתי בעסקאות שבהן תהיה הנחה של למעלה מ-50% למשל, או למעלה מ-40% מהמספר הראשוני.

יואב קיש: אחרי כמה שנים, כשפתאום נראה שהשמאי הממשלתי מוצף באלפי ומאות אלפי שומות כאלה, אולי יש בעיה.

יואב קיש: כנראה נמצא את עצמנו סתם הולכים למקומות לא רלוונטיים, ובטח לא לעצור עכשיו עסקאות, לבטל שומות ולהחזיר.

יואב קיש: את עושה פה אירוע שאני לא רוצה להיכנס אליו בשומות קטנות.

יואב קיש: אנחנו הולכים איתכם לכיוון של הקטנת הסכום והקטנת ה"חשיפה" לאירועים שאנחנו לא רוצים להיות בהם, אבל בוודאי לא עכשיו אני אפיל על אותם אנשים חלשים וקטנים, שעוסקים בסכומים נמוכים, עוד הליך ביורוקרטי ארוך ומעיק ומייגע, שאולי בסוף עוד יבטלו להם אותו.

כרמית יולס: הוא יכול להתחייב לזה שההליך יהיה מהיר, הוא יהיה יעיל, אבל עדיין תהיה איזושהי ביקורת.

כרמית יולס: אני אבדוק את זה.

גיל בלולו: אני סגן השמאי הממשלתי הראשי.

גיל בלולו: ככל שהאישור של השומה המוסכמת מוטל לפתחנו, יש לנו הערות להצעת החוק.

גיל בלולו: אם אדוני חושב שזה לא רלוונטי - - -

יואב קיש: מה אתם חושבים?

יואב קיש: מה אתם רוצים להגיד?

גיל בלולו: נכון להיום קובעת הצעת החוק שתוך 14 יום, אם נשלחה שומה לשמאי הממשלתי, והשמאי הממשלתי לא הגיב לאותה שומה, ההחלטה מאושרת באופן אוטומטי.

יואב קיש: ברור לי.

יואב קיש: אתם הולכים לקבל מאות שומות שאתם צריכים לאשר או לא לאשר תוך 14 יום.

יואב קיש: בדיוק על זה אני מדבר.

יואב קיש: אולי בואו נגייס ונוסיף למנגנון הממשלתי – איפה האוצר?

יואב קיש: אני רוצה 50 תקנים בשביל העניין הזה לשמאי הממשלתי.

יואב קיש: אפשר?

יואב קיש: כי בלי זה אני לא יכול.

יואב קיש: אפשר?

יואב קיש: הוצאתי לכם את המילים מהפה?

גיל בלולו: לא 50 תקנים.

יואב קיש: אני רוצה 50 תקנים לשמאי הממשלתי.

יואב קיש: אפשר לקבל?

יואב קיש: נמכר.

יואב קיש: בבקשה, חברת הכנסת גרמן.

יעל גרמן: אני רוצה להעלות אפשרות שלישית וגם לומר מדוע הם לא צריכים אפילו עוד תקן אחד.

יעל גרמן: היום משתמשים בשומה המוסכמת כמעט בכל פעם ברגע שיש ויכוח, ובעתיד, אם זה יתקבל, לא יצטרכו להשתמש.

יעל גרמן: במקרים שכן ישתמשו, זה יתקזז עם המקרים שעכשיו יוסיפו.

יואב קיש: אבל עכשיו הם רוצים שכל הסכמה כזאת בין שמאי עירוני לאדם פרטי והשמאי שלו, תגיע לבחינה אצלם תוך 14 יום.

יואב קיש: חייבים הרבה תקנים.

גיל בלולו: אנחנו לא נבדוק את השומות מחדש.

גיל בלולו: הרי לכל שומה מוסכמת יהיה מסמך הנמקה על פי הצעת החוק.

גיל בלולו: מסמך ההנמקה יכול להתייחס לסיבה שבגינה הם הפחיתו את השומה.

גיל בלולו: יכול להיות שהם הגיעו למסקנה שערכי השווי, כמו שהשמאי המשיג הציג, יותר נמוכים בגלל שהיו עסקאות כאלה ואחרות וכרגע הוא הציג אותן.

גיל בלולו: אם ישלחו לנו מסמך הנמקה ויגידו לנו שהסיבה להפחתה בשומה המוסכמת היא בעקבות אותן עסקאות השוואה, נבדוק רק את אותן עסקאות השוואה.

יואב קיש: אתה נכנס לנושא שמלכתחילה בכותרת אני לא מסכים לו.

יואב קיש: אז בוא נעצור פה.

יואב קיש: תודה.

יואב קיש: אני רוצה לשמוע את חברי הכנסת עכשיו.

יואב קיש: חברת הכנסת גרמן, בבקשה.

יעל גרמן: יש הצעת פשרה בין שתי העמדות הקיצוניות.

יעל גרמן: קודם כל, כן יקבלו את ההצעה ברגע שיגיעו לאיזושהי הסכמה בין הוועדה לבין הנישום, אבל לשמאי הממשלתי תהיה אפשרות לעבור על כל ההסכמות.

יעל גרמן: אם הוא יראה שיש משהו חריג ורק אם זה באמת משהו חריג, הוא יכול - - -

יואב קיש: אז את לא עושה את סופיות הדיון.

יעל גרמן: נכון.

יעל גרמן: אבל אתה נותן לזה לא 14 יום - - -

יואב קיש: אני חושב שזאת התעללות.

יעל גרמן: לא, זאת לא התעללות.

יעל גרמן: אני רוצה לומר שיש דבר דומה בכיוון ההפוך.

יעל גרמן: כאשר יזם רוצה לבנות ונותנים לו היטל השבחה – נותנים לו בדרך כלל סכומים מאוד מאוד גבוהים.

יואב קיש: הוא משלם תחת מחאה, אולי זה ירד.

יואב קיש: אבל הוא משלם.

יעל גרמן: נכון.

יעל גרמן: הוא משלם והוא יכול לערער לאחר מכן.

יעל גרמן: ברגע שהוא מערער, אם הצליח, מקבל את זה בחזה.

יעל גרמן: משהו כזה רק הפוך.

יואב קיש: שלום לחבר הכנסת מיכאל מלכיאלי שגם חתום על ההצעה.

מיכאל מלכיאלי: אני אגיד לך את האמת, יואב.

מיכאל מלכיאלי: בתחילה, כשדיברו איתי על הצעת החוק הזאת – אני רוצה לברך את מיקי, שהוא מציע החוק – הייתי בטוח שצריך להרים את הסכום מעל 100,000 לכיוון 200,000.

מיכאל מלכיאלי: אתה שומע אנשים, איך הם נתקעים ואיך מתעללים בהם.

יואב קיש: הרי זה לא שזכות הערעור לא קיימת.

יואב קיש: צריך להסתכל האם העלויות של השמאי המכריע מהוות פקטור משמעותי.

מיכאל מלכיאלי: יש את עניין העלויות ויש את עניין הביורוקרטיה.

יואב קיש: מה העלות של שמאי מכריע ב-200,000 שקלים?

כרמית יולס: 3%.

יואב קיש: 6,000 שקלים.

כרמית יולס: עד 500,000 שקלים משלמים לו 3%.

לאה פדידה: אתה יכול להסביר לי עם מי זה מיטיב?

לאה פדידה: 2,000 שקל כשמדובר ב-100,000 שקל, זה לא נורא להגיש ערעור.

יואב קיש: אני אגיד לך מה זה עושה לפי הבנתי.

יואב קיש: נראה מה הצלחתי להבין.

יואב קיש: אני מבין שזה לא טוב לשמאי המכריע כי יורדת לו עבודה.

יואב קיש: אני צודק?

תומר רוזנר: דווקא הם מאוד מרוצים.

יואב קיש: הם מרוצים?

תומר רוזנר: כן, כי הם לא אוהבים את התיקים.

יואב קיש: הם לא אוהבים את התיקים האלה וזה לא מעניין אותם.

יואב קיש: סליחה, זה מוריד לו עבודה, אבל זאת עבודה שהוא לא רוצה לעשות, אז בסדר.

יואב קיש: אז השמאי המכריע מרוצה.

יואב קיש: לתושבים בסכומים הקטנים, זה עוזר כי הם לא צריכים להיכנס למנגנון ארוך שיש בו סכנה שיעלו להם את השומה – כי שמאי מכריע יכול להעלות להם – ושנית, הם חוסכים.

יואב קיש: בסכומים הקטנים, גם לאלף-אלפיים שקלים יש משמעות.

יואב קיש: החשש של הממשלה הוא שנחזור לשיטת הקומבינות שהייתה לפני השמאי המכריע.

יואב קיש: מה זה שיטת הקומבינות?

יואב קיש: מה שהיה קודם, כביכול.

יואב קיש: אני לא בטוח שהיה, אני לא מכיר ואני מאוד נזהר, אבל יש שמועות שאומרות שהיו סוגרים עם חברי מועצה.

יואב קיש: לצערי, אנשים שמתפתים בגלל כסף, כנראה יש בכל מקום.

יואב קיש: יש בפרקליטות, יש במשטרה, יש בכל מקום.

יואב קיש: בכל מקום שיש בו נבחרי ציבור, יש כאלה אנשים.

יואב קיש: תפקידנו לגלות ולמנוע את הפח שיכול ליצור את זה, ובמקומות שבהם זה קורה, גם להעניש.

יואב קיש: יכול להיות שהיה גם שמאי שהיה מושחת או מושפע או עשה עסקאות כאלה.

יואב קיש: אני לא יודע.

יואב קיש: אני אומר שוב ברמה כללית שאני לא רוצה להאשים אף אחד.

יואב קיש: אני אומר גם על חברי כנסת וגם על נבחרי ציבור, שכולם מאשימים אותם.

יואב קיש: בסדר.

 << אורח >> חיים מסילתי: נגד אף שמאי לא הוגש כתב אישום.

מכלוף מיקי זוהר: לגבי ההערה של שחיתות של חברי מועצה - - -

יואב קיש: ככה הממשלה טוענת.

מכלוף מיקי זוהר: בוא נפשט את זה.

מכלוף מיקי זוהר: נניח שאני אזרח ואני פונה לנבחר ציבור שבחרתי בו בבחירות האחרונות, ואומר לו: העירייה עושה לי את המוות ורוצה ממני הרבה כסף.

מכלוף מיקי זוהר: חבר המועצה הזה מתקשר לשמאי של העירייה ואומר לו: אתם קורעים לאזרח הזה את הצורה, תבדקו איך אפשר לעזור לו.

מכלוף מיקי זוהר: זאת עבירה פלילית?

כרמית יולס: אני לא יודעת.

מכלוף מיקי זוהר: תפסיקו להיות יפי נפש.

מכלוף מיקי זוהר: לשם מה הוא נבחר?

יעל גרמן: אתה שואל ואתה לא רוצה לשמוע?

מכלוף מיקי זוהר: נבחרי ציבור לא ישרתו את הציבור?

מכלוף מיקי זוהר: לא ירימו טלפון ויבקשו לעזור לאזרח?

יעל גרמן: לא, זה לא תפקידו.

מיכאל מלכיאלי: אז מה תפקידו?

יואב קיש: סליחה, מיקי, הדיון על החוק של חסינות חברי מועצה אצלך.

יואב קיש: הדיון נגמר.

יעל גרמן: זה חמור מאוד.

יואב קיש: גלשנו לנושא אחר.

יואב קיש: חברת הכנסת גרמן, תודה.

יואב קיש: חברת הכנסת פדידה, מספיק.

יואב קיש: חבר הכנסת זוהר, מספיק.

יואב קיש: מיקי, אי אפשר לנהל ככה את הדיון, אנחנו רוצים להצביע על זה.

יואב קיש: אני רוצה להתייחס במילה אחת למה שאמרת.

יואב קיש: זה מאוד משתנה מה יגיד חבר המועצה.

יואב קיש: אם הוא יגיד: אנא תבדקו, יש לי הרגשה שעושים עוול לבחור, זה לגיטימי בעיניי.

יואב קיש: אם הוא יגיד: דיר באלק, אתם עושים את זה אני אדאג שיפטרו אתכם אם אתה לא מוריד לו 50%.

יעל גרמן: ובאמצע יש מנעד שלם.

מכלוף מיקי זוהר: נולדנו ברחוב?

מכלוף מיקי זוהר: אנחנו לא יודעים איך להתנהג?

יואב קיש: בדיוק, אני מסכים איתך במאה אחוזים.

יעל גרמן: אבל באמצע יש מנעד שלם.

יואב קיש: תודה, הדיון בנושא הזה הסתיים.

יואב קיש: חברת הכנסת גרמן, הדיון ימשיך אצלך בוועדה בחסינות חברי מועצה.

יואב קיש: אני לא דן בזה יותר.

יואב קיש: אנחנו מדברים עכשיו על הצעת החוק.

יואב קיש: כרגע אני מבקש להקריא ולפתחנו יש נושא אחד, שהוא באמת הסכום.

יואב קיש: אני חושב שבעיקרון כולם מסכימים שהוא בסך הכול בא לטובת כולם, ככל שאני מסתכל על זה.

יעל גרמן: אני רוצה להעלות גם את הנושא של הביקורת.

יואב קיש: רגע, קודם תומר יתייחס.

יואב קיש: בבקשה.

תומר רוזנר: בוקר טוב, חברי הכנסת, אני אלך קצת אחורה.

תומר רוזנר: כפי שאמרה עורכת הדין יולס, המצב שקדם לתיקון 84 היה מצב של שומות מוסכמות שעורר בעיות קשות והוא לאו דווקא קשור לנבחרי ציבור.

תומר רוזנר: אגב, הביקורות שניתכו במצב הקודם גם בביקורת המדינה וגם בפסיקה לא כוונו דווקא לנבחרי הציבור.

תומר רוזנר: היו גם בעיות עם הדרג המקצועי.

תומר רוזנר: אני מבקש מרוני לצטט מהצעת החוק שתיקנה את תיקון 84, שמתארת את המצב שקדם לתיקון ואחר כך אתקדם.

רוני טיסר: "על פי המתכונת הקיימת בחוק היום, ומאחר שתיקון מס' 74 לחוק בעניין זה טרם נכנס לתוקף, בידי הוועדה המקומית ובעל הקרקע נתונה האפשרות להסכים על שומת ההשבחה.

רוני טיסר: מנגנון זה פותח פתח לעריכת הסכמים בלתי ראויים ולהפעלת לחצים כבדים הן על הוועדה המקומית והן על בעל קרקע.

רוני טיסר: לעיתים קרובות הסכמים אלה אינם משקפים את ההשבחה החלה במקרקעין וכוללים הטבות או החמרות כאלה ואחרות, אשר אינן ממין העניין".

תומר רוזנר: זה ציטוט קצר רק לתאר את המצב שהיה קיים קודם וכפי שנאמר, בגללו הלכו לקיצוניות הפוכה שהכול הולך לשמאי מכריע.

תומר רוזנר: בעניין הזה אני חייב לציין שזה לא מצב חריג לגבי דיני המס.

תומר רוזנר: אנחנו לא נרצה שכאשר פקיד שומה מוציא שומת מס הכנסה, יבוא אליו הנישום ויתחיל לנהל איתו משא ומתן.

תומר רוזנר: אם יש לנישום טענות, הוא הולך לערעורים ולא מתחיל לנהל משא ומתן עם פקיד השומה.

תומר רוזנר: כך שלא שזה מצב חריג.

תומר רוזנר: אומרים לנו כאן שיש מצב של שומות קטנות – אתם תחליטו, כמובן, באיזה סכום מדובר ואני לא אכנס לזה.

תומר רוזנר: זאת החלטה שאתם תקבלו לגבי הסכום.

תומר רוזנר: בסכום הזה אנחנו רוצים לייעל את התהליך ולאפשר שומה מוסכמת ממספר טעמים.

תומר רוזנר: הראשון, העלות לנישום.

תומר רוזנר: כפי שנאמר כאן, העלות שבה מדובר היא אלף שקלים, כי האגרה על השומה המכריע מתחלקת מחצית ומחצית.

תומר רוזנר: טענה שנייה היא לגבי משך הזמן שלוקח לשמאי המכריע להחליט.

תומר רוזנר: לפי הבדיקה והנתונים שקיבלנו, יש כ-30 שמאים מכריעים שמטפלים כיום ב-1,500 תיקים בשנה.

תומר רוזנר: כלומר, כל שמאי מטפל בשנה ב-50 תיקים והבעיה של הזמן היא לא בעיה.

תומר רוזנר: אין פה עומס שמוטל על השמאים המכריעים שמונע מהם לטפל בתיקים.

תומר רוזנר: בעיה שלישית שנטען כאן לגביה, שאין בכלל ספק שהיא קיימת, היא שכאשר אתה הולך לשמאי מכריעה יש סכנה מבחינת הנישום שהשמאי יעלה את השומה ויקבע שומה גבוהה יותר ממה שהשמאי של הוועדה אפילו קבע.

תומר רוזנר: זאת סכנה שקיימת ואני לא מכיר הרבה מקרים שזה קרה בהם, אבל נניח.

תומר רוזנר: בעיה נוספת שדובר בה היא ניהול ההליך שדורש תשומות מהנישום.

תומר רוזנר: כדי לפתור את הבעיה הזאת מציעים כאן שאפשר יהיה לקדם שומה מוסכמת או תיקון לשומה.

תומר רוזנר: בשומות קטנות, שומות שאתם תחליטו את הסכום בהן, יוכל הנישום לבוא בדין ודברים עם הוועדה המקומית ולהגיע איתה להסכמה על תיקון השומה המקורית או החיוב המקורי שניתן לו.

תומר רוזנר: בהנחה שאנחנו מקבלים את העיקרון הזה, נציע שתשקלו, חברי הכנסת, מספר כלים שיבטיחו במידה רבה, אנחנו מקווים, שלא נחזור למצב שתואר בציטוט שנשמע קודם.

תומר רוזנר: אם תרצו, אני אפרט את הדברים שאנחנו מציעים.

תומר רוזנר: דבר ראשון שאנחנו מציעים הוא שהתיקונים של השומות האלה יפורסמו.

תומר רוזנר: שקיפות.

תומר רוזנר: שקיפות במובן הזה שהציבור יידע איזה שומות הוסכמו, מה התיקונים שהוכנסו בהם ומה הנימוקים לתיקוני השומה.

תומר רוזנר: זה דבר ראשון שאנחנו מציעים, שתהיה שקיפות בתהליך.

מיכאל מלכיאלי: איפה זה יפורסם?

תומר רוזנר: באתר האינטרנט של הוועדה.

כרמית יונס: גם שומות של שמאים אחרים מתפרסמות באתר.

תומר רוזנר: דבר שני שאנחנו מציעים הוא שההכרעה לגבי תיקון השומה תהיה בידי ועדה מקצועית.

תומר רוזנר: אנחנו מציעים הרכב מסוים וכמובן אפשר לחשוב על הרכבים אחרים.

תומר רוזנר: במקום הוועדה המקומית עצמה, שזה גם עיכוב בפרוצדורה.

מיכאל מלכיאלי: זה המשך הפגיעה בחברי מועצה.

יואב קיש: לגבי השקיפות אני בעד.

יואב קיש: איפה שמפורסמות השומות של השמאים האחרים, יפורסמו גם השומות המתוקנות.

יואב קיש: אני לא רוצה להקשות על התהליך.

תומר רוזנר: לא, זה להפך.

יואב קיש: מי הגורם שחותם?

יואב קיש: זה לא שמאי מול שמאי?

תומר רוזנר: לא.

יואב קיש: מה כתוב בהצעת החוק?

תומר רוזנר: הוועדה המקומית.

יואב קיש: הוועדה המקומית צריכה לאשר?

תומר רוזנר: כן.

יואב קיש: כל שומה כזאת צריכה להגיע לוועדה המקומית?

תומר רוזנר: זה מה שמוצע.

יואב קיש: למה?

יואב קיש: מה ההיגיון?

יואב קיש: שני השמאים צריכים להגיע להסכמה.

יעל גרמן: במקום ועדה מקומית, שתהיה ועדה כמו שיש - - -

יואב קיש: אני לא מבין למה צריך ועדה.

יואב קיש: לא מבין.

תומר רוזנר: הכוונה היא לתת את העניין בידי דרג מקצועי של הרשות המקומית, יחד עם יושב-ראש הוועדה המקומית שהוא דרג פוליטי, כמובן, כדי לייעל את התהליך.

לאה פדידה: זה עוד כוח לראש רשות.

תומר רוזנר: מכיוון שוועדה מקומית מתכנסת בתדירויות מסוימות – פעם בשבועיים, פעם בחודש וכולי – ולא להעמיס עליהם, אנחנו מציעים את הוועדה המקצועית הזאת, שלושה אנשים.

יואב קיש: למה אי אפשר שהשמאים ביניהם בדוח המקצועי - - -

תומר רוזנר: תכף אני אסביר את הדבר הבא שאנחנו מציעים.

 << אורח >> חיים מסילתי: אם זה ממילא הולך לשמאי הממשלתי - - -

יואב קיש: לא, אני לא רוצה.

תומר רוזנר: זה משתלב בתיקון הבא שאנחנו מציעים והוא שהנישום לא יהיה חייב להצטייד בשמאי מטעמו כדי לחלוק על השומה.

תומר רוזנר: מדוע?

תומר רוזנר: במקרים רבים יש לנישום טענות שלא קשורות דווקא לשומה נוספת.

תומר רוזנר: למשל, יכול הנישום לומר: ראיתי בפרסומים שהיו שבדירה שלידי השומה הייתה כך וכך.

תומר רוזנר: הנסיבות שלי הן בדיוק אותן נסיבות ואני מבקש את אותה שומה.

תומר רוזנר: לא צריך בשביל זה שמאי נוסף.

יעל גרמן: זה בוודאי מקצר את ההליך.

יעל גרמן: וגם חוסך.

לאה פדידה: זה באמת מקל על האזרח.

לאה פדידה: אני בעד זה.

לאה פדידה: כל הכבוד.

תומר רוזנר: אם הטענה של אותו נישום היא טענה שדורשת שומה, כי יש בחוק שמאי מקרקעין הוראה מפורשת שלגבי טענות שיש בהן אלמנטים של שמאות, כמובן חייבים להצטייד בשמאי כי זה החוק.

תומר רוזנר: כלומר, אתה לא יכול לטעון טענות שמאיות בלי שמאי.

יואב קיש: ואתה אומר שזה לא יכול להיסגר בין שני השמאים כי אולי לא יהיה שמאי.

תומר רוזנר: אולי לא יהיה שמאי ואולי הטענות שלו הן לא שמאיות.

תומר רוזנר: הן טענות של אפליה או כל מיני טענות שלא קשורות דווקא לשמאות.

יואב קיש: אם אלה טענות של אפליה, ממילא היום הוא לא צריך שמאי, לדעתי.

תומר רוזנר: הוא לא יכול, אבל הוא צריך ללכת לשמאי המכריע.

כרמית יולס: אצל שמאי מכריע הכלל הוא שאתה צריך לבוא עם שומה שערך לך שמאי, אלא אם כן השמאי המכריע עצמו - - -

יואב קיש: ואם יש לך טענה של אפליה?

כרמית יולס: הוא רשאי לפטור אותך מהגשת שומה.

כרמית יולס: הלכה למעשה כמעט אין דברים כאלה.

יואב קיש: אני לא מבין.

יואב קיש: אם לא צריך שמאי, כי לא מדובר בטענות שמאיות, את אומרת שאצל שמאי מכריע זה עובד.

כרמית יולס: אצל שמאי מכריע זה עובד, אבל בינינו, זה ממש נדיר.

יואב קיש: גם פה, אם השמאי של העירייה יחליט שלא צריך שמאי – אני רוצה לשכפל את המנגנון.

תומר רוזנר: לכן אני אומר שהמנגנון שאנחנו הצענו הוא מנגנון שלא קשור ליושב-ראש הוועדה המקומית.

יואב קיש: במקרים האלה אולי אתה צודק, אבל במקרים אחרים שבהם יש שמאי.

תומר רוזנר: אתה חייב להביא שמאי.

יואב קיש: למה אי אפשר ששני השמאים יגיעו לשומה מוסכמת?

תומר רוזנר: הם יכולים, אבל צריך לאשר אותה בדרג המקצועי הזה שהצענו.

יואב קיש: מה חשבתם שצריך לאשר בהצעת החוק הפרטית?

יעל גרמן: בוועדה המקומית.

יואב קיש: תעשה ועדה מצומצמת יותר.

תומר רוזנר: זה מה שאנחנו מציעים.

מכלוף מיקי זוהר: ועדה מקומית מתכנסת בפרק זמן של פחות מפעם בחודש.

יואב קיש: אתה רוצה להעמיס עליהם את השומות הקטנות האלה?

מכלוף מיקי זוהר: בדיון של חצי דקה הם מאשרים את זה אוטומטית מרגע שזה מגיע לשולחנם.

מכלוף מיקי זוהר: ועדה מקומית שמקבלת הסכמה משמאי הוועדה ומהשמאי של האזרח - - -

יואב קיש: אז הם סתם חותמת גומי.

יואב קיש: עזוב אותם.

יואב קיש: מיקי, בשביל מה אתה מעיק עליהם?

יואב קיש: הם סתם חותמת גומי.

תומר רוזנר: אני אסביר למה אנחנו צריכים איזשהו מנגנון שהוא לא השמאי בעצמו.

תומר רוזנר: על פי החוק הקיים, מי שמוציא את השומה - - -

מכלוף מיקי זוהר: לא יהיה מנגנון אחר.

תומר רוזנר: אתה רוצה את הוועדה המקומית?

מכלוף מיקי זוהר: כן.

כרמית יולס: זה מאוד בעייתי.

כרמית יולס: אני מסבירה שוב, כל הרעיון של 84 היה להרחיק את נבחרי הציבור מהדבר הזה.

כרמית יולס: עם כל התרעומת של אדוני - - -

מיכאל מלכיאלי: לפעמים זה לא נכון.

מיכאל מלכיאלי: זה לא נכון.

מכלוף מיקי זוהר: לא כולנו משוחתים.

כרמית יולס: זה לא קשור למושחתים.

מיכאל מלכיאלי: אז למה להרחיק את זה מהם?

כרמית יונס: זה משהו מקצועי.

מכלוף מיקי זוהר: רובם, אומנם, כנראה עבריינים, אבל יש כאלה שהם שומרי חוק.

כרמית יולס: בוא נשים את נושא השחיתות בצד.

כרמית יולס: אנחנו מדברים פה על מס.

כרמית יולס: מס צריך להיות שקוף, מס צריך להיות שוויוני.

מיכאל מלכיאלי: נכון.

מיכאל מלכיאלי: בשביל זה אסור שראש הרשות יהיה בעל הבית שם.

כרמית יולס: אנשים בכלל וגם נבחרי ציבור לא יודעים לומר - - -

מיכאל מלכיאלי: הדרג המקצועי הם כולם אנשים של איש אחד, ראש רשות, שהוא איש פוליטי.

יואב קיש: יש לי בעיה עם האמירות האלה, עם ההתקפות כלפי נבחרי ציבור.

יואב קיש: לא מוכן לקבל אותן.

יואב קיש: זאת גישה שאני לא אחיה איתה.

יואב קיש: אני מוכן לקבל גישה עניינית שאומרת: הדבר הזה, חבל שיגזול את הזמן של הוועדה.

יואב קיש: אפשר לקחת נציג מהוועדה וגזבר ולאשר בהליך שוטף.

יואב קיש: זאת אמירה שאני יכול לחיות איתה.

יואב קיש: לבוא ולהגיד: אני חוששת עכשיו שבגלל זה נחזור לתקופה של אז?

יואב קיש: זה לא מקובל עליי.

יואב קיש: לא מקובל עליי.

כרמית יולס: אני רוצה להתייחס למה שאדוני אומר.

כרמית יולס: גם אם אתה שם בצד את כל הטענות האחרות שאמרתי, שאני חושבת שאי אפשר להקל בהן ראש כי זאת לא אמירה שמשרד המשפטים הוריד מהשמיים, היא מגובה בלא מעט דוחות ונוכל לפתוח על זה דיון, אבל עכשיו נשים אותן בצד - - -

מכלוף מיקי זוהר: יש משטרה בשביל זה.

מיכאל מלכיאלי: להוריד מהירח.

מיכאל מלכיאלי: מה זה להוריד מהשמיים?

מיכאל מלכיאלי: אתם חוזרים על זה כל פעם ואנחנו לא נשתכנע בזה.

כרמית יולס: אני רוצה לדבר דקה ברצף.

כרמית יולס: אני מכירה למעלה מעשר שנים את נושא היטל ההשבחה.

כרמית יולס: אני קצת מכירה אותו.

כרמית יולס: אני חושבת שזה נושא מאוד מאוד מורכב.

כרמית יולס: לדעת מה קביעת היטל ההשבחה בדירה מסוימת, גם אם השומה היא בסוף זוטות, ההיבט המקצועי מאוד מאוד משמעותי פה.

כרמית יולס: זה גם אינטרס של לשכת השמאים.

יואב קיש: כן, שיהיה שמאי שיקבע.

כרמית יולס: אבל עם מי הוא סוגר את זה?

כרמית יולס: הוא כותב מסמך שהולך לוועדה המקומית.

יואב קיש: עצרי, מספיק.

יואב קיש: סליחה, שמעתי את הדברים ואני אגיד לכם מה הכיוון שאני רוצה ללכת אליו ולשם נתקדם.

יואב קיש: יש לנו עוד לסגור את נושא הסכום, שתכף נדבר עליו.

יואב קיש: אני אומר לכם בכנות שלתפיסתי מספיק היה ששני השמאים יגיעו לשומה מוסכמת.

יואב קיש: מבחינתי זה היה סוף דיון.

יואב קיש: הבנתי מהיועץ המשפטי שלא כך נהוג ולכן אני מוכן להוסיף ועדה מצומצמת.

יואב קיש: אני לא רוצה להטריד את הוועדה המקומית בגלל לוחות זמנים ועומס על שטויות.

כרמית יולס: זה מקובל עלינו.

תומר רוזנר: אנחנו מציעים שזה יהיה יושב-ראש הוועדה או נציג אחר שהוועדה תבחר, גזבר ומהנדס.

יעל גרמן: גזבר ויועץ משפטי לדעתי.

 << אורח >> חיים מסילתי: או מי מטעמם.

יואב קיש: בסדר, או מי מטעמם.

יואב קיש: אבל כמה אנשים?

יואב קיש: כמה אתה צריך?

יעל גרמן: מספיק שלושה.

יעל גרמן: היושב-ראש, גזבר ויועץ משפטי.

יואב קיש: וכל אחד מהם יכול להיות מי מטעמו.

מיכאל מלכיאלי: בכל ועדה חייב להיות נציג אופוזיציה.

יואב קיש: לא, זאת ועדה מקצועית.

יואב קיש: זה מקובל.

יואב קיש: אני לא רוצה לערב את מנגנון השמאי הממשלתי, בטח לא בבדיקות שוטפות ובטח לא בעוד משרות.

יואב קיש: פה אני עם האוצר – איפה האוצר?

יואב קיש: אני נלחם בשבילו.

יואב קיש: אני מחזק אותך.

יואב קיש: לא ניתן עוד משרות לשמאי הממשלתי.

תומר רוזנר: אני מציע, וזה כמובן לשיקול דעתכם, שהשומות האלה אומנם יעברו לשמאי הממשלתי, אבל הוא לא צריך לעבור על כל אחת ואחת מהן.

תומר רוזנר: הוא יכול לבחור באופן אקראי או באופן מדגמי.

גיל בלולו: אנחנו לא מסכימים לזה.

גיל בלולו: אנחנו לא חותמת גומי.

גיל בלולו: אם זה עובר אלינו, יש לנו אחריות כלפי אותן שומות.

גיל בלולו: אנחנו יכולים להתחייב לתת תשובה תוך 14 יום או תוך 21 יום ובלבד שייתנו לנו תקנים של שלושה שמאים פלוס שלושה מתמחים.

גיל בלולו: וזה על פי בדיקות שעשינו.

כרמית יולס: הדבר הזה נמצא בבדיקה במשרד המשפטים.

גיל בלולו: אלה התקנים שבהם מדובר כרגע.

כרמית יולס: החלטת הממשלה בהקשר הזה אמרה שיש פה היבטים תקציביים.

יואב קיש: אני רוצה להתקדם עם הדיון ואני מבין שיש עוד נושאים פתוחים.

יואב קיש: אנחנו נשאיר אותם לדיון בין הקריאה הראשונה לקריאה השנייה והשלישית.

יואב קיש: הנושא של השמאי הממשלתי יישאר לדיון אחרי הקריאה הראשונה.

יואב קיש: כרגע אני רוצה להתכנס כי אני רוצה להצביע עכשיו ולסיים את הקריאה הראשונה.

יעל גרמן: מה עם ההערה השלישית של תומר?

יואב קיש: כל הדברים שעלו פה ועוד לא החלטנו עליהם, אני מבקש שתצטרפו אותם אולי בדברי ההסבר ונדון בהם אחרי הקריאה הראשונה.

יואב קיש: אני רוצה לייצר את ההסכמות שהגענו אליהן בדיון הזה.

יואב קיש: את הסכום אנחנו נסגור עכשיו, את הוועדה שאמרנו שהיא זאת שתאשר, סגרנו.

יואב קיש: שמאי ממשלתי – בדיון הבא.

עמית שטאובר: אני מהלשכה המשפטית באוצר.

עמית שטאובר: אדוני היושב-ראש, שלוש התייחסויות קצרות.

עמית שטאובר: אני חושב שבגלל המורכבות שאנחנו רואים גם בהערות של משרדי הממשלה וגם בהערות של חברי הכנסת, צריך לראות איך המנגנון הזה באמת יעבוד בפועל ואם הוא יקל על הפרוצדורה או לא יקל.

עמית שטאובר: לכן צריך לחשוב על מנגנון של הוראת שעה לגבי העניין הזה.

עמית שטאובר: הדבר השני הוא תוך כמה זמן תינתן החלטה.

עמית שטאובר: הנוסח לא ברור וצריך לראות שזה יעיל.

יואב קיש: איזו החלטה?

יואב קיש: על מה אתה מדבר?

יעל גרמן: של הוועדה המצומצמת.

עמית שטאובר: לגבי הסכמה – אפשר להגיע תוך 45 יום להסכמה.

עמית שטאובר: הרי לא יוצא היתר לפני שיש תשלום היטל השבחה ולכן צריך להבטיח שזה יהיה מנגנון מהיר.

עמית שטאובר: את זה חייבים להבטיח.

יואב קיש: ויותר מזה, שאם אין התייחסות, המנגנון אושר.

יואב קיש: זה מסלול ירוק אלא אם הוא נפסל.

עמית שטאובר: לא דיברתי על השמאי אלא מיום הגשת הבקשה לאותה ועדה.

יואב קיש: הגיעו השמאים להסכמה ויש החלטה.

יואב קיש: זה צריך להגיע לאישור לוועדת המשנה הקטנה.

תומר רוזנר: הוא מדבר על שלב קודם.

עמית שטאובר: דבר נוסף, צריך להבהיר שנכנסים למנגנון הזה רק אם אין מחלוקת על עצם החיוב, לא על גובה החיוב.

עמית שטאובר: זאת אומרת, הוא לא יכול לטעון לאפס.

עמית שטאובר: זאת הכוונה.

תומר רוזנר: הוא יכול לטעון שיש לו פטור, אבל זה לא שם.

יואב קיש: כן, שלום, שלטון מקומי.

שלום זינגר: אנחנו התנגדנו להצעת החוק.

מכלוף מיקי זוהר: הפלא ופלא.

שלום זינגר: היינו צריכים להיות הראשונים שיברכו על העניין הזה והתנגדנו כי תיקון 84 הכניס המון שקט בתוך המערכת.

שלום זינגר: לא כי הרווחנו כסף, אנחנו מפסידים כסף.

יואב קיש: באופן טבעי אתם מפסידים כסף.

שלום זינגר: שוב, אני לא תל אביב בהקשר הזה.

שלום זינגר: אנחנו חושבים שהמנגנון המקצועי הזה יצר בעיקר הרבה שקט במערכת.

שלום זינגר: אם רוצים לתקן שומה, היא צריכה להיות שומה מוסכמת ולא סכום מוסכם.

שלום זינגר: כדי למנוע את המצב שבו השמאים יגידו שחבל לעשות את הסיפור הזה, אם רוצים להגיע להסכמה, צריך לתקן שומה ומה שיפורסם הוא שומה מוסכמת.

שלום זינגר: לומר: קודם קבענו ככה, איפה הייתה הטעות.

יואב קיש: כתוב, והיא גם תתפרסם באתר.

שלום זינגר: כן, אבל שומה מוסכמת.

שלום זינגר: לא סכום מוסכם.

שלום זינגר: צריך לתקן את השומה.

יואב קיש: נתקן.

יואב קיש: שומה מוסכמת.

 << אורח >> חיים מסילתי: תיקון שומה זה לא שומה מוסכמת.

 << אורח >> חיים מסילתי: אלה שני אלמנטים נפרדים לגמרי.

 << אורח >> חיים מסילתי: יש בתוספת השלישית סעיף 14ו שבו שמאי מטעם נישום יכול לבוא ולבקש לתקן את שומת הוועדה על בסיס לקונות שנפלו בה.

שלום זינגר: זה לא סכום.

שלום זינגר: צריך להיות ברור שהייתה שומה א', שכנעו שצריך לתקן אותה והוא מפרסם מה הוא תיקן ולמה הוא תיקן.

יואב קיש: תודה.

יואב קיש: יש הסכמות על הסכום?

מירה סלומון: ההערה האחרונה שלנו מתייחסת לאמירה האחרונה של אדוני, שאם בתוך 45 ימים לא מגיעים להסכמה, או אז מקבלים את הערעור או הבקשה לטיפול של הנישום.

יואב קיש: זה מוסכם.

יואב קיש: זה אחרי שהשמאי הגיע להסכמות.

מירה סלומון: כלומר, החלטת הוועדה אם לאשר או לא לאשר את השומה של השמאי היא זו - - -

יואב קיש: תני לתומר להבהיר את הזמנים.

תומר רוזנר: לא, אתם צריכים להבהיר את הזמנים.

תומר רוזנר: יצאה שומה של הוועדה המקומית יחד עם הבקשה להיתר.

תומר רוזנר: תוך כמה זמן יכול הנישום להגיש בקשה לתיקון השומה?

יואב קיש: כמה זה היום?

תומר רוזנר: היום אין דבר כזה, אין תהליך כזה.

יואב קיש: לא משנה.

יואב קיש: אתה לא צריך להגיד כמה זמן.

יואב קיש: נקודת הזמן מתחילה להיספר מרגע שהוא הגיש שומה נגדית.

יואב קיש: אם הוא לא שילם, מה זה משנה?

תומר רוזנר: הוא לא יכול לא לשלם.

תומר רוזנר: לא ייתנו לו היתר.

יואב קיש: תוך כמה זמן הוא צריך לשלם?

קריאה: כמה שיותר מהר אם הוא רוצה את ההיתר.

יואב קיש: לכמה זמן תקפה השומה כשנותנים לך לשלם שומה על היטל השבחה?

שלום זינגר: היא צוברת ריביות.

שלום זינגר: יש לו היום זמן קצוב, אני לא זוכר בדיוק כמה.

תומר רוזנר: 45 יום.

יואב קיש: אז יש לו 45 יום, בדיוק כמו שהוא יכול לפנות לשמאי מכריע.

יואב קיש: במקום זאת הוא יכול להגיש לעירייה תוך 45 יום שומה נגדית.

יואב קיש: עכשיו מתחיל דיון בין השמאי של העירייה לשמאי שהגיש את השומה הנגדית.

תומר רוזנר: האם אתם רוצים להגביל את הזמן?

יואב קיש: כמה זמן הליך של שמאי מכריע?

תומר רוזנר: אין לו הגבלת זמן.

 << אורח >> חיים מסילתי: זה מגיע במצטבר לכמה חודשים.

 << אורח >> חיים מסילתי: כן כדאי לצמצם את זה.

יואב קיש: יכול להיות גם מצב שבו אין הסכמה, זאת אומרת שזה לא ישכנע את זה ואין הסכמה.

יואב קיש: ניתן עוד 45 יום לשני השמאים להגיע להסכמה.

יואב קיש: אם לא הגיעו להסכמה, הדרך היחידה שפתוחה היא שמאי מכריע או ועדת ערר.

יואב קיש: הגיעו להסכמה בתוך אותם 80 מתחילת התהליך, זה מגיע לעוד 45 יום לוועדה.

תומר רוזנר: לא, לא צריך.

יואב קיש: למה לא? הם צריכים לאשר.

תומר רוזנר: 45 הימים הנוספים צריכים להספיק לשני הדברים.

יואב קיש: לא, אי אפשר.

יואב קיש: כמה זמן צריך את אישור הוועדה הזאת שהקמנו?

מיכאל מלכיאלי: 14 יום.

מיכאל מלכיאלי: מייד.

יואב קיש: איך מייד?

יואב קיש: לקח 45 יום.

יואב קיש: יכול להיות ששני השמאים לא הסכימו ורק ביום ה-44 הם הסכימו ביניהם.

יואב קיש: מה לא ברור?

יואב קיש: אתה לא יכול לחבר את הזמנים.

יואב קיש: 14 ימים מספיקים?

יואב קיש: נקבע 14 ימי עסקים.

תומר רוזנר: זה שלושה שבועות.

תומר רוזנר: 21 יום.

יואב קיש: בסדר, 21 יום.

יואב קיש: מה קורה אם לא החליטו?

שלום זינגר: אז אין הסכמה.

מירה סלומון: אז אנחנו חותמת גומי.

יואב קיש: לא, אתם יכולים להגיד שלא תוך 21 יום.

שלום זינגר: מה שהיא תגיד לא סתם?

שלום זינגר: אבל לא יכול להיות שתהיה ברירת מחדל של גוף מקצועי.

יואב קיש: למה לא?

יואב קיש: אני רוצה שאתם תתכנסו תוך 21 יום ותיתנו תשובה ואתם, מסיבות שלכם לא מתכנסים.

יואב קיש: למה שהוא יסבול?

שלום זינגר: אני אגיד לך מה יקרה, ברירת המחדל תהיה תמיד לא.

שלום זינגר: חבל.

שלום זינגר: זה מה שיקרה.

יואב קיש: הם לא יוכלו להגיד לא.

יואב קיש: הם יתכנסו ויגידו כן.

שלום זינגר: אני לא רוצה שיעשו כן בברירת מחדל.

שלום זינגר: גם את זה אני לא רוצה.

 << אורח >> חיים מסילתי: אז מה אתה מציע?

שלום זינגר: שזה יהיה סירוב.

יואב קיש: תקשיב מה קרה – הגשתם היטל השבחה, עברו 45 יום, ההוא ערער והביא שומה נגדית.

יואב קיש: הם דיברו במשך 45 יום והגיעו להסכמות.

יואב קיש: ב-21 הימים שנשארו אצלכם הוועדה לא התכנסה, לא נפגשה והכול בוטל.

יואב קיש: זה מה שאתה רוצה וזה לא מקובל עליי.

יואב קיש: לא מקובל עליי.

שלום זינגר: אני אסביר.

שלום זינגר: אתה עושה גוף מקצועי.

שלום זינגר: אם היית אומר שאתה עושה גוף מקצועי שיעביר ביקורת – גזבר, מהנדס, שמאי או מי שיהיה בגוף.

שלום זינגר: אתה אומר: אני רוצה את הגוף הזה, אבל אם הוא לא אישר את זה, זה יאושר אוטומטית.

יואב קיש: אני אגיד לך יותר מזה, יכול להיות שהגוף המקצועי הזה יגיד: אני סומך על השמאי ומבחינתי זה מסלול ירוק.

יואב קיש: רק אם תהיה בעיה, מישהו יעיר לי או שאני אגלה שנתנו פה זיכוי גדול מדי, אני ארצה לדון בזה.

שלום זינגר: אז זה יהיה אחר כך.

יואב קיש: לא, אתה לא תפסול להם.

יואב קיש: אני לא מוכן שזה יהיה תנאי לעסקה.

יואב קיש: יש לכם יכולת ביטול, אם אתם רוצים, אבל אל תעצרו את התהליך.

יואב קיש: למה אני לא הולך עם השמאי הממשלתי?

יואב קיש: כי אני לא מוכן להיות במקומות האלה.

יואב קיש: אזרח שינסה ללכת להליך הזה, ימצא את עצמו נפגע, או בגללכם או בגללם או בגלל זה.

יואב קיש: יש שני שמאים שמגיעים להסכמה ויש לך את כל הסמכות תוך 21 יום לעצור את זה, אם אתה חושב שקרה משהו לא טוב.

יואב קיש: אם לא עשית את זה, למה שהאזרח ייפגע?

יואב קיש: תומר, מה אתה חושב?

שלום זינגר: את חברתי שכנעת.

תומר רוזנר: השיקולים הם לכאן ולכאן.

יואב קיש: שכנעתי אותם, נגמר הדיון.

יואב קיש: עכשיו נשאר הסכום.

תומר רוזנר: החשש הוא, וזה קיים במקומות אחרים, שאותה ועדה מקצועית תהיה "זהירה" ותקבל החלטה שבכל מקרה זה לא.

תומר רוזנר: זה החשש הקיים.

יואב קיש: בסדר, אני מוכן לחיות עם זה.

מכלוף מיקי זוהר: סכום השומה הוא 70,000 שקל.

יואב קיש: מקובל?

מכלוף מיקי זוהר: עליהם לא מקובל.

מכלוף מיקי זוהר: אני אסביר למה זה הסכום.

מכלוף מיקי זוהר: יש מינימום של 3% או 2,000 שקל, הנמוך מביניהם.

יואב קיש: הגבוה מביניהם.

מכלוף מיקי זוהר: הנמוך מביניהם.

יואב קיש: העמלה היא הגבוה מביניהם.

כרמית יונס: לא יפחת מ-2,000.

מכלוף מיקי זוהר: אם זה 50,000 שקל, זה 1,500 שקל כי זה 3%.

כרמית יונס: אבל ההיטל הוא 100,000 שקל.

מכלוף מיקי זוהר: בוא נקבע 70,000 שקל כדי ש-3% יהיו 2,000 שקל.

מכלוף מיקי זוהר: זה עדיף.

יואב קיש: שזאת שומה של 140,000 שקל ו-70,000 לתשלום?

יואב קיש: אתם הצעתם שומה של 100,000 שקל ולתשלום 50,000 שקל.

יואב קיש: הציע המציע 200,000 שומה, 100,000 לתשלום ועכשיו הוא אומר 140,000 עם 70,000 לתשלום.

כרמית יולס: לא.

כרמית יולס: מה שהוא הציע היה 100,000 שקל פער.

כרמית יולס: זה מה שכתוב.

כרמית יולס: עכשיו אנחנו מדברים על סכום אחר.

יואב קיש: בין 140,000 שומה ו-70,000 לתשלום, ואתם אומרים 100,000 שומה, לתשלום 50,000.

כרמית יולס: נכון.

כרמית יולס: אני רוצה להגיד משהו פרוצדורלי.

כרמית יולס: ההצעה הזאת הייתה בוועדת שרים לחקיקה והממשלה גיבשה לגביה עמדה.

כרמית יולס: העמדה אומרת, ראשית, שההיטל לא יעלה על 50,00, שנית, יהיה מנגנון בקרה של השמאי הממשלתי, שלישית, לא יצביעו לראשונה ויחזירו לוועדת שרים ורביעית - - -

יואב קיש: לא, לא, לא.

יואב קיש: עכשיו אני אגיד לך.

יואב קיש: לא מעניינים אותי מנגנונים של ועדת שרים.

יואב קיש: אני אומר לך את זה, תגידי את זה גם לשרה שלך.

יואב קיש: הוועדה הזאת סוברנית, חברי הכנסת סוברניים.

יואב קיש: לא מעניין אותי שום דבר.

יואב קיש: שוועדת שרים לחקיקה תחליט שהממשלה לא תומכת.

יואב קיש: אין לי שום בעיה.

יואב קיש: אנחנו נעשה מה שאנחנו חושבים לנכון.

כרמית יולס: ברור, רק רציתי להציע לאדוני הצעה, שאולי תהיה יותר יעילה.

כרמית יולס: בדיון הזה התקדמנו ושינינו את ההצעה המקורית.

כרמית יולס: יש דברים שאנחנו יכולים להסכים עליהם ואולי גם עם הסכום נוכל להגיע להסכמה.

כרמית יולס: לכן ההצעה שלי היא שאדוני ייתן לנו עוד איזושהי שהות.

יואב קיש: לא, לא.

יואב קיש: אני מוכן לדון על זה שוב בין הקריאה הראשונה לשנייה.

יואב קיש: קודם כל, אני מעלה את זה לקריאה ראשונה ואנחנו נצביע על זה עכשיו.

יואב קיש: אני מוכן לדון על הסכום אחרי קריאה ראשונה, זאת אומרת שנשמע את נימוקי הממשלה וגם נדון בנושא השמאי.

יואב קיש: כרגע אני הולך עם המציע בסכום של 140,000 ו-70,000.

תומר רוזנר: לא, אנחנו לא מדברים על 140,000 כי יכול להיות שההשבחה תהיה גבוהה הרבה יותר, למשל בתמ"א 38, שם משלמים רק רבע מההשבחה.

תומר רוזנר: אנחנו מדברים על סכום ההיטל.

יואב קיש: בואו נפסיק לדבר על ההשבחה ונדבר על סכום ההיטל.

יואב קיש: סכום ההיטל יהיה 70,000 שקלים וזה מסתנכרן עם 3% שהם 2,000 שקלים.

יואב קיש: זה יוצא 2,100, אבל נעגל את זה.

יואב קיש: סכום ההיטל הוא 70,000.

יואב קיש: אני מזכיר שבדיון בין הקריאה הראשונה לשנייה נדון גם על הסכום, גם על השמאי הממשלתי, גם על התקנים שהשמאי הממשלתי צריך לקבל.

כרמית יולס: ועדת השלושה נותרה?

יואב קיש: כרגע כן, אבל גם על זה.

מיכאל מלכיאלי: כרגע אין על זה סיכום.

יואב קיש: כרגע זה המתווה ולשם אנחנו הולכים.

יואב קיש: נקרא את הנוסח, בבקשה.

מיכאל מלכיאלי: חשוב שתאמר שגם על הוועדה הזאת צריך לדון.

תומר רוזנר: הכול פתוח בין קריאה ראשונה לקריאה שנייה ושלישית.

יואב קיש: את מקריאה נוסח מתוקן בהתאם לסיכומים האלה?

רוני טיסר: אני אקריא - - -

יואב קיש: את לא מקריאה, את רושמת.

יואב קיש: בבקשה.

יואב קיש: מיקי, תקשיב.

רוני טיסר: את סעיף (ב2) אני לא אקרא מכיוון ששינינו את המנגנון.

רוני טיסר: המנגנון שנקבע בוועדה הוא שניתנים 45 יום להתדיינות של השמאי מול השמאי, פלוס 21 יום שבהם דנה ועדה מקצועית, שמורכבת מיושב-ראש ועדה מקומית, גזבר הוועדה המקומית והיועץ המשפטי לוועדה המקומית, או מי מטעמם, והם תוך 21 יום צריכים להודיע למבקש על החלטתם.

רוני טיסר: במידה ולא הודיעו, הבקשה מאושרת.

יואב קיש: דיברנו על פרסום הבקשה.

מירה סלומון: השומה מאושרת, לא הבקשה מאושרת.

מירה סלומון: הבקשה זה מה שהגיש הנישום, השומה המוסכמת זה מה שהגיעו אליו.

יואב קיש: השומה המוסכמת, כמובן.

מירה סלומון: אם אין, הוא הולך לשמאי מכריע או לוועדת ערר.

רוני טיסר: או אם לא הסכימו ועדת המשנה והחייב, זאת אומרת הודיעו להם שהם לא מסכימים, אז יחולו הוראות סעיפים קטנים (א) ו-(ב1) והתקופות האמורות בסעיף קטן (א), שאלה התקופות מול ועדת ערר או פנייה לשמאי מכריע, יימנו מיום שתמה התקופה האמורה בסעיף קטן (ב).

יואב קיש: לא הבנתי.

תומר רוזנר: אם הם לא מגיעים להסכמה, הוא יכול ללכת לשמאי מכריע.

יואב קיש: איזו תקופה זאת?

תומר רוזנר: מה שדיברנו עכשיו.

יואב קיש: לתת לו סמכות להאריך את 21 הימים?

תומר רוזנר: לא, את 45 ועוד 45 הימים.

רוני טיסר: אם הם רואים שלוקח להם עוד זמן.

תומר רוזנר: או שאתם לא רוצים.

תומר רוזנר: מה שתחליטו.

יואב קיש: למה לתת להם עוד?

יואב קיש: אני לא מבין את ההיגיון בזה.

תומר רוזנר: מחקנו.

כרמית יולס: יש פה דבר שגילינו ואולי הייתה פה איזושהי טעות.

כרמית יולס: עניין השכר של השמאי המכריע.

כרמית יולס: אני מבינה שהרצון להעלות את ההיטל היה כל מה שנכנסנו עד 2,000 שקל.

כרמית יולס: זאת טעות.

יואב קיש: אתם אמרתם, אני לא יודע.

כרמית יולס: שלנו, אני מתנצלת.

כרמית יולס: השכר על השבחה של 140,000 שקל הוא 4,200 שקלים.

כרמית יולס: זה 3% מההשבחה.

כרמית יולס: הטבלה אומרת שעד 500,000 שקל השבחה, משלמים לשמאי המכריע 3% מההשבחה, ובלבד שהשכר שלו לא יפחת מ-2,000 שקל.

יואב קיש: אני משאיר את זה ככה ואנחנו נדון על זה.

יואב קיש: יכול להיות שנעלה או נוריד.

יואב קיש: תבדקו את זה לעומק לדיון בין קריאה ראשונה לשנייה ואנחנו נבחן את זה.

יואב קיש: יכול להיות שהעלות היא אפילו יותר גבוהה, וזה רק מחזק את הצעת החוק, לתפיסתי.

כרמית יולס: ככל שאתה מרחיב את ההסכמה.

יואב קיש: סיימנו את הדיון כרגע לקריאה ראשונה.

יואב קיש: הקראנו את החוק.

יואב קיש: אני מודה לכל חברי הכנסת, ליוזמים, למסילתי כמובן, למשרדי הממשלה שזכותם לשמור על דעתם, אבל הכנסת הזאת תקבע.

יואב קיש: אנחנו מעלים להצבעה בקריאה ראשונה את הצעת החוק כפי שהוקראה.

יואב קיש: מי בעד, שירים את ידו.

יואב קיש: בעד הצעת החוק – פה אחד

יואב קיש: נמנעים – אין

יואב קיש: ההחלטה התקבלה פה אחד.

יואב קיש: תודה, הישיבה נעולה.